Klooga

Klooga (saksa keeles Lodensee või Lonsee) on alevik Harju maakonnas Lääne-Harju vallas.

1000 elanikuga alevik paikneb Keila-Paldiski raudteest lõuna pool. Aleviku territooriumile jääb kaks elektrirongide peatust: Klooga (35,9 km Tallinnast) ja Klooga-Aedlinn (38,3 km Tallinnast).

Kloogal on kuueklassiline Klooga Kool, raamatukogu, kultuuri- ja noortekeskus, lasteaed, postkontor, kaks kauplust, palvela, väike õmblustöökoda, Eesti Kaitseväe harjutusväljak, seitse viiekorruselist ja üks kolmekorruseline korterelamu, kümme kahekorruselist barakkelamut ning hulgaliselt ühepereelamuid ja suvilaid.

Alevik hõlmab Klooga järve idakaldal asuvat kunagist Klooga mõisa (endine Lodensee, esmamaining aastal 1504). Hilisem nimi Klugen on saadud mõisniku perekonnanime järgi.

1930. aastate lõpul planeeriti Kloogale aedlinna, mis jäi Nõukogude Liidu sõjaväebaaside rajamisel pooleli. Mõned tollal ehitatud eramud Metsa, Rohelise ja Jaama tänavale on säilinud tänaseni. Nõukogude Liidu sõjaväe kasutuses lagunes barokne Klooga mõisa härrastemaja. Okupatsiooniväed lahkusid Kloogalt 20. juulil 1994. aastal. 2017. aasta haldusreformini kuulus Klooga Keila valla koosseisu.

Rahvastik 
Alevikus elas 2011. aasta rahvaloenduse andmetel 1203 inimest. Neist 642 (53,4%) olid eestlased. 01.01.2015 seisuga oli elanikke 1000.

Klooga arhitektuur 
Kloogale ehitati Nõukogude Liidu sõjaväe saabumisega stalinistlik klassitsistlikus ehitusstiilis ohvitseride maja (Dom Ofitserov), ohvitseride sööklahoone, sõdurite sööklahoone (praegune lasteaed), kahekorruseline koolihoone ja selle kõrval asuv raamatukogu (praegune kultuuri- ja noortekeskus), kahekorruseline postkontor-kauplus, kolmekorruseline elamu, saun-pesumaja.

Taasiseseisvunud Eesti Vabariigi ajal on elanikkond vahetunud. Paljud kahekorruselised barakkelamud, nn soome ja saksa majad on remonditud, ümber ehitatud või lammutatud. Pärast Nõukogude Liidu vägede lahkumist ehitati valmis pooleli jäänud korterelamud (Klooga maja).

Ajalugu
Klooga mõisat on esimest korda mainitud 1504. aastal ja arvatakse, et juba keskajal oli mõisa kivihoonestus olemas. Järve saksakeelse nime otsetõlke järgi on Klooga mõisa härrastemaja kutsutud ka Lodijärve lossiks.

16. sajandil kuulus mõis Nierothidele ning 17. sajandi esimesel poolel Lohnidele, Heydemannidele ja Wartmannidele. 1665. aastal sai mõisaomanikuks Hans von Klugen. Klugenite käes oli mõis kuni 1908. aastani. Suguvõsa nimest tuleneb ka mõisa eestikeelne nimi.

Viimane omanik enne 1919. aasta võõrandamist oli Axel von Krusenstern.

Pärast teist maailmasõda asus endisesse mõisakompleksi Nõukogude Liidu sõjaväeosa, mille lahkumisel 1994. aastal jäi härrastemaja varemetesse.

Klooga sõjaväelinnak
Eesti Vabariigi ajal, enne teist maailmasõda, ehitati 1940. aastaks Kloogale sõjaväelinnak, mis tollal oli Eesti suurim. Seal asusid kaks kahekorruselist rügemendi staapi, kaheksa kahekorruselist pataljoni kasarmut (igaüks projekti järgi 336 inimesele), kaks sööklat (mõlemas 750 kohta), kaks meditsiinipunkti (üks neist kahekorruseline), 6-7 tehnikaparki, tuletõrjekomando jpt hooneid. Generaalplaani kohaselt asus sõjaväelinnakus kokku 389 hoonet.

Klooga lennuväli
1940. aastal, pärast baaside lepingut, paiknes Kloogal Nõukogude Liidu 65. erilaskurkorpuse 16. laskurdiviisi 47. laskurpolk, suurtükiväepolgu üks divisjon. Klooga mõisas oli õhujõudude erilennuväebrigaadi 38. hävituslennuväepolk. 15. mail 1940 Moskvas sõlmitud sõjaväelise kokkulepe alusel Eesti Vabariigi ja NSV Liidu vahel eraldati Vabariigi Valitsuse otsusega 21. novembril 1939 NSV Liidu õhujõududele lennuväljade ehitamiseks maa-alad seitsmes kohas. Laokülast ja Kloogast pidid saama Paldiski rajoonis lubatud üksuste lennuväljad. Ungru Haapsalu lähedal ja Sinalepa umbes 14 km Haapsalust lõunas Haapsalu rajooni lennuväljadeks. Kuusiku ja Kehtna operatiivlennuväljadeks väljaspool tavalisi paiknemisrajoone. 38. lennuväebaas ehitas Klooga lennuvälja ning esimesed stardi- ja maandumisrajad Kloogal valmisid 15.–17. detsembriks 1939. 

Teise maailmasõja ajal oli Kloogal Klooga koonduslaager (KZ-Außenlager Klooga) ja laagrite valveüksused. 1944. aastal 20. Eesti SS-diviisi väljaõppe ja tagavararügement (väljaõppelaager).

Nõukogude armee Kloogal
1945. aastal nimetati 8. Eesti Laskurkorpus kaardiväe väeosaks ja muudeti väeosade numeratsiooni. Laskurkorpuse uueks nimeks sai 41. Kaardiväe Eesti Tallinna Laskurkorpus. 7. Eesti Laskurdiviis nimetati ümber 118. Kaardiväe Eesti Tallinna Punalipuliseks Laskurdiviisiks, 249. Eesti Laskurdiviis 122. Kaardiväe Eesti Tallinna Punalipuliseks Laskurdiviisiks. 118. laskurdiviis paigutati Kloogale ja 122. laskurdiviis Aegviitu.

1949. aastal eraldati 144. Jelnja-Saraatovi nimelisele kaardiväe motolaskurdiviisile Kloogal Vasalemma jõe, Klooga järve ja Tallinna-Paldiski raudtee vahele jääv 1513 ha suurune maa-ala. Klooga piirkonnas asusid kuni 1994. aastani Eestis asunud Nõukogude Liidu relvajõudude 144. kaardiväe motolaskurdiviisi: 488. laskurpolk, 450. liikursuurtükipolk, 1082. seniitraketipolk, 148. üksik luurepataljon (Tondil ja Kloogal), 1281. üksik tankitõrjedivisjon, 771. tuletõrje- ja päästekomando ning Klooga garnisoni relvalaod ja puutumatu tagavara laod.

1966. aastal viidi Saaremaalt Dejevost Karujärve äärest Kloogale üle 3. üksik tankipataljon, kus see tegutses 1980. aastani.

Klooga sõjaväelinnak asus Klooga järve ääres endises Klooga mõisas, kus oli lisaks kahekorruselisele mõisa härrastemajale, mida kunagi kasutati staabina, veel kaks kasarmut (neist üks kahekorruseline), söökla jm hooneid. Pärast Nõukogude Liidu vägede lahkumist on enamik nõukogude aja sõjaväelinnaku hooneid lagunenud ja lammutatud, säilinud on Klooga ohvitseride maja.

Vaata ka
Klooga koonduslaager
Klooga mõis
Klooga järv
Klooga aedlinn
Klooga jaama tee
Klooga tee
Klooga raudteepeatus
Kloogaranna
Klooga rand
Klooga-3 pioneerilaager
Klooga-Aedlinna raudteepeatus
Klooga harjutusväli

Viited

Välislingid 

 "Tasuja ootab Klooga taga mõisas" Eesti Päevaleht, 11. mai 1996

Eesti alevikud
Klooga